C 486/196
ET
Euroopa Liidu Teataja
21.12.2022
2.2.
Need teenindusaegade kasutamisest vabastamise meetmed kaotavad kehtivuse 29. oktoobril 2022 ning komisjoni delegeeritud volitused lõppesid juba 21. veebruaril 2022.
Seoses „kasuta või kaota“ põhireegliga teeb komisjon nüüd ettepaneku taastada alates 29. oktoobrist 2022 standardne 80 % suurune teenindusaegade kasutamise määr.
Põhjenduseks märgiti, et 2022. aasta juunis prognoosis Eurocontrol, et 2022.–2023. aasta talvehooajal liiklusmaht taastub, saavutades 90 % 2019. aasta tasemest.
2.3.
See põhjendus ei veena komiteed.
Tingituna Venemaa sõjalisest agressioonist Ukraina vastu on märkimisväärselt sagenenud sõjalised lennud, samuti ümbersuunatud ülelennud, millest kumbki ei ole teenindusaegade jaotamise seisukohast oluline.
Lisaks tuleb eristada kaubalende – mis ei ole kriisiperioodil märkimisväärselt vähenenud – reisijateveost, mis vähenes.
Reisijateveoturgu on vaja täiendavalt diferentseerida: tänu ELi COVID-19 passile taastus Euroopa-sisene liiklus hoopis kiiremini pandeemiaeelsele tasemele, ent sise- ja pikamaalendude taastumine ei ole jõudnud samasse etappi.
Tõenäoliselt taastuvad ärilennud palju aeglasemalt kui puhkuselennud (4).
Puhkuselendude jätkuv taastumine ei ole muidugi kindel; osa kasvust on tingitud plahvatuslikult kasvanud nõudlusest puhkuse järele pärast kahte COVID-19 pandeemia aastat.
Peamised Euroopa lennuettevõtjad ei ole veel suuri kaugsõidu lennukeid Airbus 380 oma lennukipargis uuesti kasutusele võtnud just seetõttu, et nad seisavad silmitsi suurte kütusekuludega ega eelda lennunõudluse märkimisväärset ja järjepidevat suurenemist.
Sidusrühmade esitatud andmed osutavad, et liiklusvoog suureneb eeldatavasti 90 %-ni 2019. aasta tasemest, kuid reisilendude nõudlus vaid 78 %-ni.
Kui lennukite täituvuse määr on madalam, võib lennuettevõtjatelt näiteks eeldada, et nad ühendavad sama päeva lende, et säilitada kasumlikud lennud (5).
Nõudlust mõjutavad kasvavad inflatsioonimäärad ja suurenev majanduslanguse oht mitmes riigis.
Seetõttu ei tohiks prognoosid põhineda paremini taastuvatel piirkondadel, vaid peaksid kajastama ka eriti rängalt räsitud allturge.
2.4.
Nende tegurite põhjal leiab komitee, et lennundusturu taastumine võib olla vaevalisem, kui komisjon eeldab.
Turusegmendid taastuvad endiselt erinevas tempos: kaubalennud 6 %, odavlennuettevõtjad –9 % ja lennuettevõtjad 21 %, võrreldes 2019. aasta tasemega.
See on seda olulisem, et künnised käivad kogu teenindusaegade sarja kohta, mis tähendab, et teenindusaegade sari (näiteks tipptundide lennud) peab ületama 80 % künnist.
Pandeemiaeelsetel perioodidel oli teenindusaegade kasutamise määr 95 % ja väikseim määr 80 %.
Kui Eurocontrol prognoosib teenindusaegade kasutamise keskmiseks määraks 90 %, siis tuleb eeldada, et teenindusaegade sari ei ulatu (keskmiselt) 80 %-ni.
Sel põhjusel on liiga ennatlik pöörduda tagasi 80:20-künnise juurde.
Kuni puuduvad kindlamad andmed turu kestliku taastumise põhjendamiseks, tundub asjakohasem rakendada suhet 70:30.
Samuti tuleb märkida, et Euroopa lennujaamade ees seisvad probleemid näitavad selgelt, et COVID-19 pandeemia mõju ei ole veel kadunud.
Suured ELi sõlmlennujaamad, nagu Frankfurt, ja ELi-välised sõlmlennujaamad, nagu Londoni Heathrow, on piiranud saabuvaid ja väljuvaid lende, mis on toonud kaasa lendude massilise tühistamise, et püüda leevendada survet lennuettevõtjate tegevusele nendes lennujaamades.
Pingete põhjuseks on mitmed erinevad muutujad, näiteks töötajate nappus.
See näitab, et teenindusaegade kasutamise määra pandeemiaeelseid künniseid ei ole veel võimalik saavutada (6).
2.5.
Suhe 70:30 oleks kooskõlas Ühendkuningriigi valitsuse poolt vastu võetud künniste ja põhimõtetega (7).
Vaatamata lennundussektorilt tulnud teravale kriitikale, leiab komitee, et see aitaks saavutada põhjendatud tasakaalu varasema olukorra taastamise ja endiselt vajaliku teenindusaegade kaitse (olgugi vähendatud) taseme vahel, arvestades sektori ees seisvaid tõsiseid probleeme.
Lisaks ühtlustatakse seeläbi ELi teenindusaegade määruse künnis naaberriikide poliitikaga ning tagatakse ELi sõlmlennujaamadele samaväärsed tingimused Euroopa suurima rahvusvahelise sõlmlennujaama, Londoni Heathrow’ lennujaamaga.
(4) (5) (6) (7)
https://www.airliners.de/prognose-globaler-geschaeftsreiseverkehr-erholt-deutlich/65958 Müncheni lennujaama reisijate arvu ja prognooside kohta avaldatud andmed näitavad, et pandeemiaeelse lennumahu taastumine võtab varem eeldatust kauem aega: https://www.airliners.de/wachsendes-passagieraufkommen-bayerns-flughaefen-weit-entferntcorona-niveau/65950.
Komisjon mainib seletuskirjas personalinappust peamistes lennujaamades, kuid peab seda lühiajaliseks nähtuseks.
Selles võib kahelda, kuna tööjõupuudus mõjutab paljusid majandussektoreid, mitte ainult lennundust.
Ei ole põhjust arvata, et lennunduses lahendatakse see probleem lähiajal.
24. jaanuaril 2022 seadis Ühendkuningriigi valitsus teenindusaegade kasutamise suhtarvuks 70:30.
See jõustus 27. märtsil 2022. aastal sammuna tavaolukorra eeskirjade suunas, kaitstes samal ajal sektorit tulevase ebakindluse eest, nagu märkis Ühendkuningriigi transpordiminister Grant Shapps.